ദുര്ഗാ പൂജയ്ക്കിടെ ബംഗ്ലാദേശിലെ ക്ഷേത്രങ്ങള്ക്കെതിരായ അക്രമം: കര്ശന നടപടി സ്വീകരിക്കാന് നിര്ദ്ദേശം നല്കി പ്രധാനമന്ത്രി ഷേഖ് ഹസീന ധാക്കയില് പ്രതിഷേധിച്ച് വിവിധ സംഘടനകള് ധാക്ക: ബംഗ്ലാദേശില് ദുര്ഗ പൂജയ്ക്കിടെ ക്ഷേത്രങ്ങള് അക്രമിച്ചവര്ക്കെതിരെ കര്ശന നടപടി സ്വീകരിക്കാന് നിര്ദ്ദേശം നല്കി പ്രധാനമന്ത്രി ഷേഖ് ഹസീന. ചൊവ്വാഴ്ച ചേര്ന്ന മന്ത്രിസഭാ യോഗത്തിലാണ് അക്രമികള്ക്കെതിരെ ഉടന് നടപടി സ്വീകരിക്കാന് ആഭ്യന്തരമന്ത്രി അസദുസ്സമാന് ഖാന് നിര്ദ്ദേശം നല്കിയത്. ഇത്തരം സംഭവങ്ങള് ആവര്ത്തിക്കാതിരിക്കാന് നടപടി സ്വീകരിക്കണമെന്നും അവര് മുന്നറിയിപ്പ് നല്കി. ബംഗ്ലാദേശ് കാബിനറ്റ് സെക്രട്ടറി ഖണ്ഡ്ക്കര് അന്വാറുല് ഇസ്ലാമിനെ ഉദ്ധരിച്ച് ധാക്ക ട്രിബ്യൂണ് പത്രമാണ് ഈ വാര്ത്ത റിപ്പോര്ട്ട് ചെയ്യുന്നത്. ബംഗ്ലാദേശില് ദുര്ഗാ പൂജയ്ക്കിടെ നടന്ന ആക്രമണങ്ങള്ക്കും തുടര്ന്നുണ്ടായ അക്രമ സംഭവങ്ങളിലും പ്രതിഷേധിച്ച് വിവിധ സംഘടനകള് സമരം ശക്തമാക്കിയിരുന്നു. വിവിധ ഹിന്ദു സംഘടനകളും വിദ്യാര്ത്ഥി സംഘടനകളും മറ്റ് സംഘങ്ങളുമാണ് രാജ്യ തലസ്ഥാനമായ ധാക്കയില് പ്രതിഷേധം ശക്തമാക്കിയത്. അക്രമങ്ങള് അവസാനിപ്പിക്കണമെന്നും ഇതിന് പിന്നിലുള്ളവര്ക്കെതിരെ നടപടിയെടുക്കണമെന്നുമാണ് പ്രതിഷേധക്കാരുടെ ആവശ്യം. സംഘര്ഷത്തില് ആറുപേര് കൊല്ലപ്പെട്ടതായാണ് ഇതുവരെ സ്ഥിരീകരിച്ചിട്ടുള്ളത്. കഴിഞ്ഞ പത്തു ദിവസങ്ങള്ക്കുള്ളില് മാത്രം 150 ലധികം ദുര്ഗ പൂജ പന്തലുകള് തകര്ക്കപ്പെട്ടു. 362ല് അധികം വിഗ്രഹങ്ങള് തകര്ത്തു. ആയിരക്കണക്കിന് ഹിന്ദുക്കളുടെ വീടുകളും കടകളും ആക്രമിക്കപ്പെട്ടു. ഇതില് ആയിരത്തിലധികം ഹിന്ദുക്കള്ക്ക് പരിക്കേറ്റു. ഇതുവരെ 10 ഹിന്ദുക്കള് കൊല്ലപ്പെട്ടതായാണ് റിപ്പോര്ട്ട്. നിരവധി ഹിന്ദു സ്ത്രീകള് ക്രൂരമായി കൂട്ടബലാത്സംഗത്തിന് ഇരയായി. ചന്ദ്പൂരിലെ ഹാജി ഗഞ്ചില്, ഒരു സ്ത്രീയും മകളും അവളുടെ സഹോദരിയുടെ മകളും ക്രൂരമായി കൂട്ടബലാത്സംഗം ചെയ്യപ്പെട്ടു. നിരപരാധിയായ 10 വയസ്സുള്ള ഒരു പെണ്കുട്ടി അവിടെ കൊല്ലപ്പെട്ടു. മൂന്ന് ഇസ്കോണ് ക്ഷേത്രങ്ങള്, രാമകൃഷ്ണ മിഷന്റെ ആശ്രമങ്ങള്, രാം താക്കൂര് ആശ്രമം എന്നിവയുള്പ്പെടെ അമ്ബതിലധികം ക്ഷേത്രങ്ങള് നശിപ്പിക്കപ്പെട്ടു. ഇസ്കോണിലെ രണ്ട് സംന്യാസിമാരും ചൗമോഹിനി ക്ഷേത്രത്തിലെ പുരോഹിതരും ക്രൂരമായി കൊല്ലപ്പെട്ടു. മറ്റൊരു പുരോഹിതന്റെ മൃതദേഹം ഇസ്കോണ് ക്ഷേത്രത്തിലെ കുളത്തില് നിന്ന് കണ്ടെത്തുകയും ചെയ്തു. ബംഗ്ലാദേശ് ഹിന്ദു, ബുദ്ധിസ്റ്റ്, ക്രിസ്ത്യന് യൂണിറ്റി കൗണ്സില് ഈ മാസം 23 മുതല് പൂജാ ദിനത്തിലെ അക്രമങ്ങളില് പ്രതിഷേധിച്ച് നിരാഹാരസമരം ആരംഭിച്ചിട്ടുണ്ട്. ഒക്ടോബര് 15നാണ് ബംഗ്ലാദേശില് അക്രമസംഭവങ്ങള് ആരംഭിച്ചത്. പിന്നാലെ 22 ജല്ലകളില് അര്ധസൈനിക സേനയെ വിന്യസിച്ചിരുന്നു. Stories you may Like